เน้นย้ำความร่วมมือด้านความมั่นคงในมิติต่างๆ กับผู้ช่วยรัฐมนตรีว่าการกระทรวงกลาโหมสหรัฐอเมริกา
รองนายกรัฐมนตรีและรัฐมนตรีว่าการกระทรวงกลาโหม เน้นย้ำความร่วมมือด้านความมั่นคงในมิติต่างๆ กับผู้ช่วยรัฐมนตรีว่าการกระทรวงกลาโหมสหรัฐอเมริกา

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับนาย Randall Schriver ผู้ช่วยรัฐมนตรีว่าการกระทรวงกลาโหมสหรัฐอเมริกา ด้านกิจการความมั่นคงภูมิภาคเอเชีย – แปซิฟิก  ที่เดินทางเยือนไทย เพื่อเข้าร่วมประชุมยุทธศาสตร์ด้านการป้องกันประเทศ ระหว่าง กระทรวงกลาโหมไทย -สหรัฐอเมริกา ครั้งที่ 5

พลเอก ประวิตร ขอบคุณ สหรัฐฯ ที่เป็นพันธมิตรที่มีคุณค่าทางยุทธศาสตร์และพัฒนาความร่วมมือทั้งสองประเทศให้แน่นแฟ้นมากขึ้น  พร้อมทั้งยืนยันการสนับสนุนแนวคิดทางยุทธศาสตร์ อินโด - แปซิฟิก ในการเสริมสร้างเสถียรภาพและความมั่นคงในภูมิภาค โดยมองผลประโยชน์ร่วมกันและหวังว่าการหารือยุทธศาสตร์ป้องกันประเทศร่วมกัน จะช่วยยกระดับความร่วมมือทางทหารไทย - สหรัฐฯ ให้มีความก้าวหน้ายิ่งขึ้นต่อไป

นาย Randall Schriver แจ้งให้ทราบถึงความเห็นชอบของรัฐบาลสหรัฐฯในโครงการให้การช่วยเหลือด้านการฝึก ศึกษาของกำลังพลทหารไทย  พร้อมทั้งขอขอบคุณไทย ที่สนับสนุนยุทธศาสตร์สหรัฐฯ ที่มุ่งเน้นเสรีและเปิดกว้าง ร่วมแก้ไขปัญหาโดยสันติวิธีและเคารพกฎหมายระหว่างประเทศ เพื่อแสวงหาสันติภาพที่ยั่งยืนร่วมกัน พร้อมกันนี้ ตระหนักดีว่า ปีหน้าไทยมีบทบาทสำคัญในหลายภารกิจ โดยสหรัฐฯ พร้อมให้การสนับสนุนไทยในการทำหน้าที่ประธานอาเซียนและพร้อมขยายความร่วมมือระหว่างกันให้มากขึ้นในอนาคต เพื่อรับมือกับภัยคุกคามในศตวรรษที่ 21